Document ID: 31988R1261

*****
ΚΑΝΟΝΙΣΜΟΣ (ΕΟΚ) αριθ. 1261/88 ΤΟΥ ΣΥΜΒΟΥΛΙΟΥ
της 3ης Μαΐου 1988
για την εφαρμογή συμπληρωματικών γενικευμένων δασμολογικών προτιμήσεων σε ορισμένα προϊόντα καταγωγής αναπτυσσομένων χωρών, που πωλούνται κατά τη διάρκεια της έκθεσης του Βερολίνου «Εταίροι για την πρόοδο»
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι, κάθε χρόνο, διοργανώνεται στο Βερολίνο η έκθεση των εισαγωγών από υπερπόντιες χώρες «Εταίροι για την πρόοδο», για να διευκολυνθεί η πρόσβαση στις διεθνείς αγορές των προϊόντων που κατάγονται από αναπτυσσόμενες χώρες·
ότι, λόγω των ειδικών χαρακτηριστικών της έκθεσης του Βερολίνου, πρέπει να θεσπιστούν ορισμένες διατάξεις στον τομέα των γενικευμένων προτιμήσεων·
ότι η Κοινότητα, σύμφωνα με την προσφορά που υπέβαλε στα πλαίσια της Διάσκεψης των Ηνωμένων Εθνών για το Εμπόριο και την Ανάπτυξη (UNCTAD), έχει ανοίξει, από το 1971 και τελευταία με τους κανονισμούς (ΕΟΚ) αριθ. 3635/87 (1) και (ΕΟΚ) αριθ. 3782/87 (2), γενικευμένες δασμολογικές προτιμήσεις, ιδιαίτερα για τα ημιτελή και τελικά βιομηχανικά προϊόντα και τα υφαντουργικά προϊόντα καταγωγής αναπτυσσόμενων χωρών·
ότι, στο παρελθόν, ορισμένα προϊόντα που υπόκεινται στα καθεστώτα ποσοστώσεων, οροφών ή άλλων δασμολογικών μέτρων και που αποτέλεσαν το αντικείμενο συμβάσεων πώλησης κατά τη διάρκεια της έκθεσης του Βερολίνου, δεν έτυχαν προτίμησης, επειδή οι δασμολογικές ποσοστώσεις ή τα καθορισμένα ποσά με δασμό μηδέν είχαν εξαντληθεί ή η είσπραξη των δασμών είχε αποκατασταθεί για τα υποκείμενα σε οροφές προϊόντα πριν από την ημερομηνία που άνοιξε η έκθεση· ότι, κατά συνέπεια, πρέπει να δοθούν πρόσθετες δυνατότητες στις αναπτυσσόμενες χώρες έτσι ώστε να μπορέσουν να επωφεληθούν από τις γενικευμένες δασμολογικές προτιμήσεις για τα προϊόντα για τα οποία έχουν συναφθεί συμβάσεις πώλησης με την ευκαιρία της έκθεσης· ότι, πρέπει, εντούτοις, η δυνατότητα αυτή να περιορισθεί στο 6 % του συνόλου των δασμολογικών μέτρων που προβλέπονται για κάθε προϊόν ή ομάδα προϊόντων από τους εν λόγω ετήσιους κανονισμούς και να υλοποιηθούν αυτές οι πρόσθετες δυνατότητες·
ότι, για τις εν λόγω πρόσθετες προτιμήσεις, πρέπει, με την επιφύλαξη των ειδικών διατάξεων του παρόντος κανονισμού, να εφαρμοσθούν οι διατάξεις των ετήσιων κανονισμών σχετικά με την εφαρμογή των γενικευμένων δασμολογικών προτιμήσεων που αφορούν ιδίως τις δικαιούχες χώρες και την έννοια των προϊόντων καταγωγής·
ότι, ωστόσο, πρέπει να αποκλειστόυν από το ευεργέτημα του παρόντος κανονισμού ορισμένα προϊόντα καταγωγής συγκεκριμένων δικαιούχων χωρών·
ότι οι διασαφήσεις για τη θέση σε ελεύθερη κυκλοφορία που υποβάλλονται για την εισαγωγή των εν λόγω προϊόντων πρέπει να συνοδεύονται από το πιστοποιητικό καταγωγής και τη σύμβαση που έχει συναφθεί με την ευκαιρία της έκθεσης του Βερολίνου, επικυρωμένη από τις αρμόδιες γερμανικές αρχές·
ότι οι γερμανικές αρχές πρέπει να φροντίσουν ώστε οι επικυρωμένες συμβάσεις που έχουν συναφθεί στην έκθεση να μην υπερβαίνουν τις χορηγούμενες συμπληρωματικές ποσότητες·
ότι ο επιλεγόμενος τρόπος διαχείρισης απαιτεί στενή και ιδιαίτερα γρήγορη συνεργασία μεταξύ των κρατών μελών και της Επιτροπής·
ότι οι δασμολογικές προτιμήσεις ανεστάλησαν για τα προϊόντα καταγωγής της Δημοκρατίας της Κορέας με τον κανονισμό (ΕΟΚ) αριθ. 3912/87 (1),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από τις 30 Αυγούστου 1988 και μέχρι τις 30 Ιουνίου 1989 ανοίγονται συμπληρωματικές κοινοτικές δασμολογικές προτιμήσεις υπό την επιφύλαξη του άρθρου 4 για την εισαγωγή των προϊόντων που αναφέρονται:
- στο παράρτημα Ι του κανονισμού (ΕΟΚ) αριθ. 3635/87 ή
- στα παραρτήματα Ι και ΙΙ του κανονισμού (ΕΟΚ) αριθ. 3782/87,
όταν κατάγονται από χώρες και εδάφη που τυγχάνουν των προτιμήσεων που προβλέπονται στα παραρτήματα των εν λόγω κανονισμών, και εφόσον οι χώρες εξαγωγής εξέθεσαν τα προϊόντα αυτά στην έκθεση του Βερολίνου «Εταίροι για την πρόοδο» και έχουν συναφθεί για αυτά συμβάσεις πώλησης, με εξαίρεση τα προϊόντα καταγωγής της Δημοκρατίας της Κορέας.
2. Οι συμπληρωματικές προτιμήσεις που αναφέρονται στην παράγραφο 1 καθορίζονται στο 6 % των ποσοστώσεων, οροφών ή καθορισμένων ποσών με δασμό μηδέν που καθορίζονται για κάθε προϊόν ή ομάδα προϊόντων στους κανονισμούς (ΕΟΚ) αριθ. 3635/87 και (ΕΟΚ) αριθ. 3782/87.
3. Στο πλαίσιο των συμπληρωματικών προτιμήσεων που αναφέρονται στην παράγραφο 1, αναστέλλονται πλήρως οι δασμοί του κοινού δασμολογίου. Αυτές οι δασμολογικές προτιμήσεις χορηγούνται μόνον εφόσον προσκομίζεται το πιστοποιητικό καταγωγής τύπου Α και η σύμβαση.
4. Εντός των ορίων των συμπληρωματικών προτιμήσεων που αναφέρονται στην παράγραφο 1, το Βασίλειο της Ισπανίας και η Πορτογαλική Δημοκρατία επιβάλουν τους δασμούς που υπολογίζονται σύμφωνα με τις οικείες διατάξεις της πράξης προσχώρησης και των σχετικών κανονισμών.
Άρθρο 2
1. Οι διασαφήσεις για τη θέση σε ελεύθερη κυκλοφορία των εν λόγω προϊόντων πρέπει να συνοδεύονται από το πιστοποιητικό καταγωγής και τη σύμβαση που έχει συναφθεί κατά τη διάρκεια της έκθεσης του Βερολίνου, επικυρωμένη από τις αρμόδιες γερμανικές αρχές.
2. Οι γερμανικές αρχές φροντίζουν ώστε το σύνολο των προϊόντων που αφορούν οι επικυρωμένες συμβάσεις να μην υπερβαίνει τα όρια που καθορίζονται στο άρθρο 1 παράγραφος 2.
Άρθρο 3
Εφαρμόζονται οι διατάξεις των κανονισμών (ΕΟΚ) αριθ. 3635/87 και (ΕΟΚ) αριθ. 3782/87 σχετικά με τις γενικευμένες δασμολογικές προτιμήσεις σε ό,τι αφορά τις δικαιούχες χώρες, και την έννοια των προϊόντων καταγωγής.
Άρθρο 4
Εξαιρούνται από το ευεργέτημα του παρόντος κανονισμού:
- τα υφαντουργικά προϊόντα των κατηγοριών 1, 2, 3, 4, 5, 6, 7 και 8 που παρατίθενται στο παράρτημα Ι του κανονισμού (ΕΟΚ) αριθ. 3782/87, καταγωγής των χωρών που υπόκεινται στις κατανεμόμενες κοινοτικές δασμολογικές ποσοστώσεις που αναφέρονται στο εν λόγω παράρτημα·
- τα προϊόντα που αναφέρονται στο παράρτημα Ι του παρόντος κανονισμού, καταγόμενα από χώρες που αναφέρονται στη στήλη 4,
- τα βιομηχανικά προϊόντα του παραρτήματος ΙΙ του παρόντος κανονισμού καταγωγής των χωρών που αποτελούν αντικείμενο ποσοστώσεων για τα προϊόντα του κανονισμού (ΕΟΚ) αριθ. 3635/87.
Άρθρο 5
Οι γερμανικές αρχές διαβιβάζουν στην Επιτροπή, το αργότερο 7 ημέρες μετά τη λήξη της έκθεσης του Βερολίνου, κατάλογο των επικυρωμένων συμβάσεων, αναφέροντας το είδος και την αξία των εμπορευμάτων, καθώς και τα ονόματα και τις διευθύνσεις των εξαγωγέων και εισαγωγέων. Η Επιτροπή στέλνει αντίγραφο του καταλόγου αυτού στις αρχές των άλλων κρατών μελών.
Άρθρο 6
Τα κράτη μέλη διαβιβάζουν στην Επιτροπή, τις δύο πρώτες εβδομάδες μετά τη λήξη κάθε τριμήνου κατάσταση των ποσοτήτων που καταλογίσθηκαν κατά το τρίμηνο αναφοράς σύμφωνα με τις διατάξεις του παρόντος κανονισμού.
Άρθρο 7
Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.
Άρθρο 8
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Μαΐου 1988.

Labels: 3
1
18